作者：侯置
词牌/韵律：苏武慢

paragraphs: 暗雨收梅，晴波摇柳，万顷水精宫冷。
桥森画栋，岸列红楼，两岸翠帘交映。
天上行舟，鉴中开户，人在蕊珠仙境。
况吟烟啸月，弹丝吹竹，太平歌咏。
人尽说、铜虎分贤，银潢储秀，巩固行都藩屏。
棠阴散暑，鼎篆凝香，永日一庭虚静。
红袖持觞，彩笺挥翰，适意酒豪诗俊。
看飞云丹诏，行沙金勒，待公归觐。